ET Euroopa Liidu Teataja C 89/20

4. jaanuaril 2011 esitatud hagi — Portugal versus komisjon

(Kohtuasi T-2/11)

2011/C 89/42

Kohtumenetluse keel: portugali

Pooled

Hageja: Portugali Vabariik (esindajad: L. Inez Fernandes, M. Figueiredo ja J. Saraiva de Almeida)

Kostja: Euroopa Komisjon

Hageja nõuded

— tühistada osaliselt komisjoni 4. novembri 2010. aasta otsus 2010/668/EL, mille kohaselt Euroopa Liidu rahastamine ei kata teatavaid kulutusi, mida liikmesriigid on teinud Euroopa Põllumajanduse Arendus- ja Tagatisfondi (EAGGF) tagatisrahastu, Euroopa Põllumajanduse Tagatisfondi (EAGF) ja Maaelu Arengu Euroopa Põllumajandusfondi (EAFRD) raames, kuna sellega nõutakse Portugalilt seoses POSEI meetmega 2005., 2006. ja 2007. aasta eest ühekordse maksena 743 251,25 eurot;

— mõista kohtukulud välja komisjonilt.

Väited ja peamised argumendid

Hageja esitab oma hagi toetuseks neli väidet: määruse (EÜ) nr 885/2006 (1) artikli 11 rikkumine, määruse (EÜ) nr 43/2003 (2) põhjenduse 28 ekslik tõlgendamine, määruse (EÜ) nr 1258/1999 (3) artikli 7 lõike 4 rikkumine ja võrdsuse ning proportsionaalsuse põhimõtete rikkumine.

Esimese väitega märgib hageja, et komisjoni rikkus määrus nr 885/2006 artiklit 1, kuna ta ei toonud välja ei kontrollimise tulemusi ega esitanud ka märkusi 2005. ja 2006. aasta kohta, mistõttu takistati Portugali ametiasutustel tõendada, et komisjoni järeldused nende aastate kohta olid ebatäpsed, või parandada võimalikke puudusi, et täita ühenduse eeskirju, ja seega takistati Portugalil kasutamast kõnealuse sättega liikmesriikidele antud menetluslikke tagatisi.

Teise väitega märgib hageja, et komisjon tõlgendas ekslikult määruse nr 43/2003 põhjendust 28, kuna esiteks leidis komisjon, et Portugali ametiasutuste kontrollid olid liidu õigusnormide seisukohast ebapiisavad, võttes arvesse tuvastatud eeskirjade eiramise taset, kuid ei selgitanud siiski kordagi, mis ulatusel või mis põhjusel oleks need kontrollid pidanud olema erinevad või põhjalikumad; ja teiseks luges komisjon need samad kontrollid piisavaks, et arvutada finantskorrektsiooni.

Ühtlasi rikkus kostja ka määruse nr 1258/1999 artikli 7 lõiget 4 (mille kohaselt otsustab komisjon kulutused ühenduse rahastamisest välja jätta, kui ta avastab, et kulutused ei ole tehtud kooskõlas ühenduse eeskirjadega), sest ühenduse rahastamisest jäeti välja Portugali Vabariigi kulutused ekslikul põhjusel, et need ei olnud tehtud viidatud eeskirju järgides.

Kolmanda väitega märgib hageja, et komisjon rikkus määruse nr 1258/1999 artikli 7 lõiget 4, kuna EAGGF-i tagatisrahastu raamatupidamisarvestust kontrollides ja heaks kiites jättis ta täiesti arvestamata komisjoni enda kehtestatud 23. detsembri 1997. aasta töödokumendis nr VI/5330/97 esitatud juhistega, mis on talle selle sätte kohaldamisel kohustuslikud, eelkõige finantskorrektsioonide arvutamise küsimuses.

Lõpuks leiab hageja, et viidatud juhiste eiramise tõttu rikkus komisjon ka võrdsuse ja proportsionaalsuse põhimõtteid. Nimelt rikkus ta võrdsuse põhimõtet, kui ta ei kohelnud Portugali Vabariigi olukorda samamoodi nagu võrreldavaid olukordi, eelkõige jättes kohaldamata nendest juhistest tuleneva finantskorrektsiooni määra 5 %. Komisjon rikkus proportsionaalsuse põhimõtet, kuna nende juhiste eiramise tõttu kohaldas ta palju kõrgemaid korrektsioonimäärasid — vahemikus 44,32 % kuni 90,48 % —, võrreldes sellega, mis oli käsitletud rahalist kahju arvestades õigustatud.

Samal põhjusel rikkus kostja ka määruse nr 1258/1999 artikli 7 lõiget 4, mille kohaselt „[k]omisjon hindab väljajäetavaid summasid, arvestades eelkõige avastatud mittevastavuse astet. Komisjon võtab arvesse rikkumise olemust ja raskust ning ühenduse rahalist kahju”.

(1) Komisjoni 21. juuni 2006. aasta määrus, millega nähakse ette nõukogu määruse (EÜ) nr 1290/2005 kohaldamise üksikasjalikud eeskirjad seoses makseasutuste ja teiste organite akrediteerimise ning EAGFi ja EAFRD raamatupidamisarvestuse kontrollimise ja heakskiitmisega (ELT L 171, lk 90).

(2) Komisjoni 23. detsembri 2002. aasta määrus, milles sätestatakse nõukogu määruste (EÜ) nr 1452/2001, (EÜ) nr 1453/2001 ja (EÜ) nr 1454/2001 üksikasjalikud rakenduseeskirjad seoses toetusega taimekasvatussaaduste kohalikuks tootmiseks Euroopa Liidu äärepoolseimates piirkondades (EÜT 2003, L 7, 11.1.2003, lk 25; ELT eriväljaanne 03/38, lk 31).

(3) Nõukogu 17. mai 1999. aasta määrus ühise põllumajanduspoliitika rahastamise kohta (EÜT L 160, lk 103; ELT eriväljaanne 03/25, lk 414).